## Agricultura destina 30 milions d’euros a ajudes per a xicotetes empreses que invertisquen en la millora i transformació dels seus productes agroalimentaris

*** El termini de presentació de sol·licituds finalitza el 15 d’octubre
* Miguel Barrachina s’ha reunit amb l’Associació Indústries Càrnies de la Comunitat Valenciana per a abordar, a més, possibles instruments financers que ajuden les empreses a continuar mantenint l’activitat**

La Conselleria d’Agricultura, Aigua, Ramaderia i Pesca ha convocat les ajudes a les inversions en transformació, comercialització i desenrotllament de productes agroalimentaris, per import de 30 milions d’euros.

Així ho ha explicat el conseller, Miguel Barrachina, en finalitzar la trobada que ha mantingut este dimarts amb l’Associació d’Indústries Càrnies de la Comunitat Valenciana.

En la resolució, que es pot consultar en el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2024/8840)), s’especifica que les ajudes, dirigides a xicotetes i mitjanes empreses, se situen en el marc del Pla estratègic de la política agrària comuna (PEPAC) a la Comunitat Valenciana per al període 2023-2027, i que el termini de presentació de sol·licituds d’ajuda finalitza el 15 d’octubre.

“És una convocatòria molt important que està a la disposició de les pimes que vullguen fer inversions per a la millora i transformació dels seus productes”, ha assenyalat el conseller, que ha destacat que es tracta d’una ajuda per a empreses xicotetes i que l’objectiu és donar més oportunitats a un nombre major de sol·licitants.

Durant la trobada s’han abordat, a més, assumptes com els màrgens comercials i, en este sentit, el conseller ha explicat que la Conselleria, amb el suport de l’Institut Valencià d’Investigacions Econòmiques (IVIE), analitzarà les dificultats del sector pel que fa a les principals ràtios empresarials.

A més, Barrachina ha assegurat que el seu departament, en col·laboració amb l’Institut Valencià de Finances (IVF), estudiarà la posada a la disposició del sector carni d’instruments financers que ajuden les empreses a continuar mantenint l’activitat i, al mateix temps, fer inversions en instal·lacions i innovació de productes.

Finalment, i en relació amb la lluita contra pràctiques deslleials o possibles pràctiques abusives de les cadenes de distribució, el conseller ha explicat que “la Conselleria té equips d’inspecció i control per a vigilar que les condicions pactades es complixen, que no hi haja clàusules abusives o que es complixen els de pagament a proveïdors”.

Fecha: 24/09/2024